ওয়েব ডেস্ক:শাসকদলের পোড়খাওয়া বিধায়কের সঙ্গে বিরোধী দলের তরুণ নেতার লড়াই। গত বিধানসভা নির্বাচনের অ্যাকশন রিপ্লে। ষষ্ঠ পর্বের ভোটে নজরকাড়া কেন্দ্র কসবা। পুরভোটে কসবার ছটি ওয়ার্ডের মধ্যে ৪টিতে জেতে তৃণমূল। ২টি ওয়ার্ড যায় বামেদের দখলে। ২০১১-র বিধানসভা নির্বাচনে কসবায় সিপিএমের শতরূপ ঘোষকে ২০ হাজার ভোটে হারিয়ে দেন তৃণমূলের জাভেদ খান। ২০১৪-র লোকসভা নির্বাচনে কসবা বিধানসভা কেন্দ্রে বামেদের পিছনে ফেলে সাড়ে ১৫ হাজার ভোটে এগিয়েছিলেন সুব্রত বক্সি। কসবায় এবারও ঘাসফুলের প্রার্থী মন্ত্রী জাভেদ খান। উল্টোদিকে জোট প্রার্থী সিপিএমের শতরূপ ঘোষ। এলাকার বাসিন্দারা বলছেন, খাতায়-কলমে বিজেপি প্রার্থী থাকলেও কসবায় সিপিএম-তৃণমূলের দ্বিমুখী লড়াই।শাসকদল সার্বিক উন্নয়নের দাবি করলেও নানা ইস্যুতে পাল্টা সরব বিরোধীরা। পানীয় জলের সমস্যা, আইনশৃঙ্খলার অবনতি, অবৈধ নির্মাণ - এসবই প্রচারে তাদের ইস্যু। ভোটারদের মিশ্র প্রতিক্রিয়া। জয় নিয়ে আত্মবিশ্বাসী বিদায়ী বিধায়ককে চ্যালেঞ্জ ছুঁড়ছেন বিরোধী দলের তরুণ নেতা। লোকসভা নির্বাচনে কসবায় ৩৯ হাজার ভোট পেয়েছিল বিজেপি। রাজনৈতিক মহলের মতে, এ বার বিজেপির এই ২১% শতাংশ ভোটের কতটা কার ঘরে যায়, তার ওপর অনেকটাই নির্ভর করছে সিপিএম-তৃণমূলের দুই প্রার্থীর ভাগ্য।